Tetarasikiliniw: banakisɛ caman fagalan
Tetarasikilini, Tétracycline, Ɔkisitetarasikilini, Oxytétracycline
Izinitigiw ka tɔgɔ dalen ye teramisini ye (Terramycin), nka o da ka gɛlɛn.
- A forokonilama miligaramu 250 walima 500 bɛ sɔrɔ.
- A jima miligaramu 125, mililitiri 5 minɛn kɔnɔ
- A ɲɛdimi tulu 1%
Tetarasikilini ye banakisɛ caman fagalan ye; o kɔrɔ, ko a bɛ banakisɛ suguya caman kɛlɛ. Tetarasikilini ka kan ka kunu, o de ka ɲi, ani o kɔlɔlɔw ka dɔgɔn ka tɛmɛ a pikiri kan.
Tetarasikilini bɛ ta:
- Kɔnɔboli walima tɔgɔtɔgɔni min sababu ye banakisɛ walima tumu ye
- Mura basigilen (Sinusite)
- Ninakilidegunbanaw (infection respiratoire)
- Bana min bɛ sɔrɔ ɲimiw, pɛrɛw, ni dabiw ka kinni fɛ (Typhus)
- Nɔnɔkɛnɛfarigan (Brucellose)
- Kunfilanitu (Choléra)
- Ɲɛjalandimi basigilen (Trachome)
- Damajalan (Chlamyde)
- Dumuni yɛlɛmabaliya (ulcères d’estomac)
- Tɔgɔkolo yɔrɔ bana (maladie inflammatoire pelvienne)
- Dana (Syphilis)
Tetarasikilini tɛ fosi ɲɛ mura gansan na.
A tɛ mako ɲɛ banamisɛnni caman furakɛli la, i n’a fɔpenisilini walima silifa (sulfas). Ani fana, a da ka gɛlɛn. A man kan ka ta ka caya.
Faratiw ni yɛrɛtangacogow:
- Musokɔnɔmaw man kan ka tetarasikilini ta, barisa a bɛ se ka den ɲinw ni a kolow fin. O ko kelen kosɔn, den minnu tɛ san 8 bɔ, olu man kan ka tetarasikilini ta fewu fo ni a ɲɛci gɛlɛn bɛ yen, wa a tali kuntaala man kan ka janya fana. Eritoromisini de tali ka fisa.
- Tetarasikilini tali bɛ se ka kɔnɔboli walima dumuniyɛlɛmabaliya bila mɔgɔ la, kɛrɛnkɛrɛnnenya la ni a tali kuntaala janyara.
- A farati ka bon ka tetarasikilini ta, min kɔrɔlen don walima min tawaati tɛmɛna (dati banna).
- Walasa tetarasikilini ka a ka baara kɛ fari la ka ɲɛ, banabagatɔ man kan ka nɔnɔ walima kumukɛlɛlan ta lɛrɛ 2 ka kɔn fura tali ɲɛ walima a talen kɔ.
- Tetarasikilini bɛ kurukuru bila mɔgɔ dɔw la ni u ye waatijan kɛ tile kɔrɔ.
Tetarasikilini tata hakɛ (kilogaramu kelen o kelen, a miligaramu 20 fo a miligaramu 40, don o don) – a forokonilama miligaramu 250 ani a jilama miligaramu 125, min bɛ mililitiri 5 la.
Aw bɛ tetarasikilini ta siɲɛ 4 don o don, tile 7 fo tile 10. A diko kelen o kelen, aw bɛ a:
- Balikuw: aw bɛ miligaramu 250 (forokoni 1) di
- San 8 fo san 12 ma: Miligaramu 125 (forokoni tila walima kafeminkutu ɲɛ 1) di
- Den minnu si tɛ san 8 bɔ: A fɔra ko tetarasikilini man kan ka di denw ma, olu ka kan ka kotirimɔkizazɔli walima eritoromisini de ta.
Ni bana ka jugu ani banamisɛn dɔw bɛ yen i n’a fɔ npɔrɔn, barakɔrɔladimi, tɔgɔtɔgɔnin, musoylabana, furudimi ani nɔnɔkɛnɛbana, aw bɛ a hakɛ kofɔlen ninnu ɲɔgɔn fila di banabagatɔ ma (fo ni a bɔra denfitiniw la).
Ni tɔgɔtɔgɔni don (yɔrɔ min tetarasikilini ka ɲi tɔgɔtɔgɔnin ma): aw bɛ a hakɛ kofɔlenw di, nka a kana tɛmɛ tile 3 kan.
Ni a bɛ kɛ ɲɛw la, aw ye sɛbɛn ɲɛ Tulu banakisɛfagalanw lajɛ.
Dɔkisisikilini, doxycycline
(Iizinitigiw ka tɔgɔ dalen: Wibaramisini, Vibramycine)
- a Forokonilama walima a furakisɛlama miligaramu 100 bɛ sɔrɔ
- A pikiri miligaramu 100 bɛ sɔrɔ
Dɔkisisikilini ye tetarasikilini suguya ye min da ka gɛlɛn ani min bɛ ta siɲɛ fila dɔrɔn tile kɔnɔ; ale tɛ ta siɲɛ 4. Ni a bɛ sɔrɔ, ani tetarasikilini bɛɛ bɛ ta bana suguya kelen kama. A faratiw ni a yɛrɛtangacogo ni tetarasikilini bɛɛ taw ye kelen ye.
Dɔkisisikilini tata hakɛ – furakisɛ miligaramu 100
Aw bɛ dɔkisisikilini ta siɲɛ fila don o don, tile 7 fo tile 10.
A diko kelen o kelen aw bɛ a:
- Baliku: Miligaramu 100 (furakisɛ 1) bɛ di a ma
- Denmisɛn san 8 fo san 12 ma: Miligaramu 50 (furakisɛ 1 tila) di a ma
- Ni denmisɛn minnu tɛ san 8 bɔ: aw kana dɔkisisikilini di olu ma.
Ni tɔgɔtɔgɔni don (dɔkisisikilini bɛ se ka tɔgɔtɔgɔnin furakɛ yɔrɔ minnu na)
Aw bɛ a miligaramu 6 di, kilogaramu kelen o kelen. Walima aw bɛ a di ka bɛn a tigi si hakɛ ma:
- San 8 fo san 12, aw bɛ a miligaramu 150 di siɲɛ kelen dɔrɔn.
- San 12 ni kɔ: aw bɛ a miligaramu 300 di siɲɛ kelen dɔrɔn.
📖 Gafe kɔnɔkow
← Segin kɔfɛ |
Taa ɲɛfɛ →
bam_Latn eng_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn eng_Latn bam_Latn ilo_Latn fra_Latn oci_Latn min_Latn bam_Latn bam_Latn hrv_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn sot_Latn bam_Latn bam_Latn bam_Latn bam_Latn bam_Latn bam_Latn dyu_Latn bam_Latn bam_Latn dyu_Latn bam_Latn bam_Latn bam_Latn bam_Latn dyu_Latn bam_Latn bam_Latn